Blou Bul-'aanranding': Dossier uiteindelik gereed | Maroela Media
Dylan van der Walt (Foto: Via Facebook)
Die staat het Dinsdag in die Hatfield-landdroshof aangedui hy het uiteindelik die dossier van die polisie ontvang rakende die beweerde aanranding van 'n IT-spesialis deur 'n Blou Bul-o.21-rugbyspeler verlede jaar buite 'n nagklub in Pretoria.
Dit volg nadat hofverrigtinge by drie vorige geleenthede uitgestel moes word aangesien die staat nog nie die dossier van die polisie ontvang het nie.
Dylan van der Walt (20), wat daarvan verdink word dat hy Louis Pienaar (38) buite 'n nagklub in die ooste van die stad aangerand het, het Dinsdag vlugtig weer in die Hatfield-landdroshof verskyn geklee in 'n stywe denim en wit T-hemp.
Volgens die klagstaat staan Van der Walt, van Brakpan aan die Oos-Rand, tereg op 'n aanklag van aanranding met die doel om ernstig te beseer.
Landdros Lidia Painter het die saak tot 16 April uitgestel vir blootlegging en sodat kopieë van die dossier aan Van der Walt se regspan, Diemieniet Prokureurs, verskaf kan word ter voorbereiding vir hul saak.
Van der Walt is tans uit op R1 000 borgtog. Sy borgtog is verleng.
Pine Pienaar, Louis se pa, het die hofverrigtinge bygewoon. Hy het buite die hof aan verslaggewers gesê hy is bly daar is uiteindelik vordering, aangesien die voorval in November verlede jaar al plaasgevind het.
"Ons het gevrees dat die saak dalk van die rol geskrap gaan word omdat die dossier nie gereed was nie. Ons hoop dat geregtigheid sal geskied sodat so iets nooit weer met iemand anders kan gebeur nie," het Pienaar gesê. Sy seun het nie die hofverrigtinge bygewoon nie. Volgens Pienaar gaan dit goed met Louis en het hy baie verbeter.
Maroela Media het vroeër berig Van der Walt het homself in Januarie op versoek van die polisie oorgegee. Hy het dieselfde dag in die hof verskyn en is op borgtog vrygelaat.
Van der Walt word daarvan beskuldig dat hy Pienaar in November by die nagklub aangerand het. Pienaar was lank in 'n kritieke toestand in die waakeenheid van die Wilgers-hospitaal. Hy het bloeding op sy brein opgedoen en moes onder meer 'n operasie ondergaan om drukking op twee plekke op sy brein te verlig. Hy het ook spraakprobleme gehad en moes van voor af leer praat.
Pienaar het vroeër aan Maroela Media gesê die kuierplek het vir die aand toegemaak en sy seun was nog op die dansvloer toe daar 'n groep rugbyspelers, onder wie Van der Walt, daar aangekom het. "Soos ons verstaan, het 'n woordewisseling ontstaan. Louis en sy neef, Christian Cronjé, is toe na buite, waar Dylan hom in die parkeergebied van agter van sy voete af geslaan het. Hy het hom nog 'n hou gegee, voor hy saam met mense in 'n voertuig geklim en weggery het," het Pine gesê.
Cronjé het 'n bewustelose Louis na die naaste hospitaal gehaas, waar hy in die waakeenheid opgeneem is.
n wit man het n wit man aangerand. so die SAPD en die howe dink natuurlik: "ag dis nie so erg nie". dis waarom die saak sloer en daar probleme met die dossier was. Ek was self betrokke as ooggetuie by so n saak. na n jaar en n half se gesloer het alles net doodgeloop.
Hoekom moet daar nou gese word "in n stywe jean, en wit T hemp? ek se nogsteeds hierdie man kon nooit vir Pienaar so hard geslaan het nie.
Absolute swak voorbeeld wat deur n proffesionele sportman gestel word as hy skuldug is.
@Dawie, stem heelhartig saam met jou stelling. Dit is regtig sonder respek vir jou medemens ongeag van die omstandighede om so op te tree en dit deur iemand wat dissipline moet ken en kan handhaaf. Hierdie gedurige Tarzan speletjies van jong Mr Macho's op ouer mense is 'n swak toonbeeld. Sou jy jou Pa so aangerand het. Waarom nie wegstap van so situasie of vra die "Uitgooier Personeel" (Bouncer/s) om professionele hulp of skakel Polisie. Waarom iemand van agter betrek en wys jy is die man tussen jou vriende. Hoop jy leer 'n goeie les en goeie eis teen jou… Lees meer »
As hy skuldig bevind word moet hy summier van sy sport geskors word vir lewenslank. Hy verloor sy humeur en is in staat om mense dood te slaan. Hy is ook n vernedering vir sy
Blou Bul Spannetjie…. hulle dink mos hulle kan alles "blou bul" Maak n voorbeeld van Van der Walt, asseblief.